CELEX: 32021R0933
Language: sk
Date: 2021-06-09 00:00:00
Title: Vykonávacie nariadenie Komisie (EÚ) 2021/933 z 9. júna 2021, ktorým sa stanovujú výnimky z vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19

10.6.2021   
               
               
                  SK
               
               
                  Úradný vestník Európskej únie
               
               
                  L 204/16
               
            
         VYKONÁVACIE NARIADENIE KOMISIE (EÚ) 2021/933
         z 9. júna 2021,
         ktorým sa stanovujú výnimky z vykonávacieho nariadenia (EÚ) 2017/39, pokiaľ ide o určité opatrenia na riešenie krízy spôsobenej pandémiou COVID-19
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 25,
         keďže:
         
                     (1)
                  
                  
                     V článku 1 ods. 2 vykonávacieho nariadenia Komisie (EÚ) 2017/39 (2) je na účely schémy pomoci uvedenej v článku 23 nariadenia (EÚ) č. 1308/2013 (ďalej len „školský program“) vymedzený pojem „školský rok“. Opatrenia zavedené členskými štátmi na riešenie pandémie COVID-19, ktoré zahŕňajú dočasné zatvorenie vzdelávacích zariadení, viedli k narušeniu vykonávania školského programu v školskom roku 2020/2021. Tieto opatrenia dočasne zabránili distribúcii ovocia, zeleniny a mlieka vo vzdelávacích zariadeniach a vykonávaniu sprievodných vzdelávacích opatrení, ako aj činností v oblasti propagácie, monitorovania a hodnotenia. Preto je vhodné udeliť výnimku z uplatňovania článku 1 ods. 2 vykonávacieho nariadenia (EÚ) 2017/39, ktorou sa predĺži trvanie školského roka 2020/2021 tak, aby mohli členské štáty pokračovať vo vykonávaní plánovaných činností v danom školskom roku do 30. septembra 2021.
                  
               
                     (2)
                  
                  
                     V článku 4 ods. 3, 4 a 5 a v článku 5 ods. 3 vykonávacieho nariadenia (EÚ) 2017/39 sa stanovuje obdobie, na ktoré sa môžu vzťahovať žiadosti o poskytnutie pomoci na dodávanie a distribúciu výrobkov a na sprievodné vzdelávacie opatrenia, ako aj lehota na predloženie žiadostí o pomoc a na vyplatenie pomoci v rámci školského programu. Vzhľadom na predĺženie trvania školského roka 2020/2021 by sa mala poskytnúť výnimka z uplatňovania článku 4 ods. 3, 4 a 5 a článku 5 ods. 3 vykonávacieho nariadenia (EÚ) 2017/39, pokiaľ ide o žiadosti o pomoc na činnosti školského programu realizované po 31. júli 2021 tak, aby sa mohli vzťahovať na obdobia kratšie ako dva týždne a zároveň stanoviť lehoty na predkladanie žiadostí o pomoc a na vyplatenie pomoci.
                  
               
                     (3)
                  
                  
                     V článku 7 ods. 3 vykonávacieho nariadenia (EÚ) 2017/39 sa okrem iného stanovujú aj pravidlá prerozdeľovania nevyžiadanej pomoci Únie medzi členské štáty, ktoré sú zapojené do školského programu a ktoré vyjadrili ochotu využiť viac prostriedkov, než im bolo orientačne pridelených. Výška orientačne pridelených prostriedkov, ktoré možno prerozdeliť inému členskému štátu, sa stanovuje podľa miery, v akej daný členský štát využil konečné pridelené prostriedky pomoci Únie v predchádzajúcom školskom roku. Pravidlá obmedzenia pohybu prijaté členskými štátmi na riešenie pandémie COVID-19, ktoré zahŕňajú dočasné zatvorenie vzdelávacích zariadení, môžu znížiť potrebu využívania pomoci Únie v školskom roku 2020/2021. Preto je vhodné udeliť výnimku z uplatňovania článku 7 ods. 3 vykonávacieho nariadenia (EÚ) 2017/39, aby sa pri prerozdeľovaní nevyžiadanej pomoci Únie medzi členskými štátmi zapojenými do školského programu v školskom roku 2022/2023 nebrala do úvahy úroveň využívania pomoci Únie v školskom roku 2020/2021.
                  
               
                     (4)
                  
                  
                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
                  
               PRIJALA TOTO NARIADENIE:
         
            Článok 1
            
               1.   Odchylne od článku 1 ods. 2 vykonávacieho nariadenia (EÚ) 2017/39 sa trvanie školského roka 2020/2021 predlžuje do 30. septembra 2021.
            
            
               2.   Odchylne od článku 4 ods. 3 vykonávacieho nariadenia (EÚ) 2017/39 sa žiadosti o pomoc na činnosti v školskom roku 2020/2021 realizované po 31. júli 2021 môžu vzťahovať aj na obdobia kratšie ako 2 týždne.
            
            
               3.   Odchylne od článku 4 ods. 4 a 5 vykonávacieho nariadenia (EÚ) 2017/39 sa žiadosti o pomoc na činnosti v školskom roku 2020/2021 realizované po 31. júli 2021 predkladajú do 30. septembra 2021. Ak sa táto lehota nedodrží, pomoc sa nevyplatí.
            
            
               4.   Odchylne od článku 5 ods. 3 vykonávacieho nariadenia (EÚ) 2017/39 sú žiadosti o pomoc na činnosti v školskom roku 2020/2021 realizované po 31. júli 2021 vyplácané príslušnými orgánmi do 15. októbra 2021.
            
            
               5.   Odchylne od článku 7 ods. 3 prvého pododseku vykonávacieho nariadenia (EÚ) 2017/39 sa výpočet opísaný v danom pododseku neuplatňuje na výpočet konečnej sumy pomoci Únie pridelenej na školský rok 2022/2023.
            
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 9. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 347, 20.12.2013, s. 671.
         
            (2)  Vykonávacie nariadenie Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (Ú. v. EÚ L 5, 10.1.2017, s. 1).